Ch 2 ~ 兩個詭計多端嘅八公 Part 3(連載日期:2021/09/09)
(繼續張韻喬視角)
但我都好慶幸,自己個電話號碼仲未失守比呢個花心 flirt女王咋!睇黎我都係同媽媽講,要轉定電話號碼先啦下。
不過喺呢個時候,我見到程禮謙同學個表情就想失控大笑。點解?
因為佢嘅白眼已經反到上天花板,然後對住林俊軒講「啊林生,你到底係發燒吖定係食錯藥呢?都唔知係咪梁靜茹俾你嘅勇氣,去講啲咁唔要面嘅説話呢?」
哈哈哈!對於突然得到好友如斯口吻嘅回應,林俊軒明顯反應唔黎啦。
於是佢就追問程禮謙同學「下,你做咩咁問啊?乜我咁樣講真係好唔要面咩?」
「冇啊,你一下就咁爆seed所以就嚇一嚇啫。不過,如果你一個唔小心,畀張韻喬同學聽到呢番説話嘅話,搞不好佢對你嘅印象會唔係幾好哦!」禮謙嘗試反嚇俊軒。
但學霸好似唔太get佢嘅意思,於是程禮謙就嘗試轉話題「係啦,我今日lunchtime要去Music Studio練豎琴,唔同得你食,sor」
「喔,加油啦,咁我唯有去搵其他飯腳啦」
但係佢地講完食lunch嘅話題之後,又返返去拎我電話號碼嘅話題上邊......
「喂,聽講你唔係有個家姐咖咩?女仔通常都應該知道女仔嘅諗法咖喎。既然係咁,點解你唔去問你家姐意見,而係走黎問一個你嘅潛在競爭對手呢?」
下?乜原來連程禮謙都對我有意思咖?我到底係咪真係咁受歡迎呀?點解好似個個見到我,都係走埋黎想追我咁。但係,我又有咩好呢?
錢,我屋企一定唔夠佢地多。打扮,我又好少,都冇好似其他同學咁多護膚品。衫,新嘅我又唔多。到底班男仔喺度諗咩咖?
不過,個衰人其實仲有個家姐,就係唔知道佢咩樣啫。
但係喺我諗緊嘢嘅同時,林俊軒又開口講啦「車!問我家姐真係哂gas啦!佢呀,都唔知係咪單身主義者黎嘅,又係好多人追,但全部都拒絕哂,成個冰山美人咁」
「咦,咁咪同張韻喬同學好相似?」嘩!居然程禮謙會諗到呢樣,心思都唔錯喎!
「但係你都係返去問你家姐啦,女仔嘅心理都唔係我呢啲直男可以理解嘅。而且你都知道我屋企幾嚴咖啦,講到拍拖都好似罪大惡極咁。所以呢,我都係幫唔到你住啦」林俊軒聽完之後好無奈,畢竟佢嘅好兄弟請佢食檸檬。
林俊軒呢個死狗之後都冇咩講,唯有死死地氣繼續上堂。而我食完花生之後,同樣都繼續上堂。
講完兩個男仔就講下其他啦,呢間學校嘅學生其實都算幾臥虎藏龍咖,連豎琴呢種大型嘅冷門樂器都有人識玩,仲要係男仔學!
我估,禮謙學得成嘅話,都應該可以引死女同學吧?
但唔知點解禮謙佢對其他女仔都好冷淡,唯獨對住我就成日四萬咁口咁,唔通……可能因為都好似係鍾意我啦。
不過,佢又真係幾真心嘅,而且又有禮貌,完全唔同隔離班啲狗公一個種類。
「喬喬?」「喬喬?」「張韻喬!」我嘅好姐妹天殷突然之間叫我,將我由對林俊軒呢個衰人嘅諗法,拉一拉返黎Form 5A嘅現實。
「嗯?做咩無啦啦叫我啊,殷殷大小姐?」我hang機左兩秒先識得答佢。
「你頭先做咩呆左咁嘅?」天殷用一個好擔心嘅樣眼神望住我「冇呀!」
「喬喬你今日係咪唔舒服呀?定係你今日period,所以成個人都失哂暈咁嘅?」不過講到period我就覺得好笑啦,明明上個禮拜先黎完,痛到我癲咁滯。
或者因為天殷都好少見過上堂發夢嘅我,所以先會咁大反應掛?畢竟我平時畀大家嘅印象,都係上堂好認真聽書嘅乖學生。
其實到底…..我應唔應該將頭先兩個男仔嘅對話同天殷講呢?嗯……但就算係講嘅話,都係等一陣lunchtime先講啦!
「冇……冇事啊我,我喺度諗緊一陣lunch食咩姐」我用返平時一貫親切嘅笑容回應佢「不過都係繼續上堂先啦,一陣小息再傾啦!」
「哦,如果你冇事,咁就好啦喬喬!上堂啦!」天殷嘅世界真係好簡單,只不過係少少嘢都可以好開心,不過佢亦都可以因為好小事而唔開心成日甚至一個禮拜。
而呢堂都好似過得特別快咁,可能都係因為我用左唔少時間,去八卦嗰兩個男仔喺度講咩啦。
不過最後我都係決定同好姐妹講返呢件令我煩惱嘅事,畢竟佢作為我嘅死黨,就算幫唔到幾多,點都可以幫我分擔一下吖嘛。
(Ch 2 兩個詭計多端嘅八公 ~完)
IG link https://instagram.com/bear_big_big_writer